Almindelige borgere får nu en chance for at stille spørgsmål til politikerne i Jammerbugt Kommune, når der sidst i september inviteres til borgermøde.

Der er lagt op til et åbent borgermøde, når Jammerbugt Kommune sidst i september inviterer sine borgere til dialog. Til mødet vil der blive mulighed for at stille spørgsmål til kommunens politik, komme med nye ideer til initiativer eller bare snakke frit med politikerne. Formændene for alle kommunens udvalg vil være til stede ved mødet, ligesom Borgmester, Mogens Gade, også vil være det. De står klar til at forklare, hvad der ligger til grund for de forskellige politiske beslutninger, der bliver truffet i kommunen. - Vi vil altid gerne høre, hvad borgerne har på hjertet, og vil rigtig gerne have, at de stiller spørgsmål til os politikere. Det er via dialog med borgerne, at vi får viden og vi kan forklare vores udførte beslutninger og politikker, siger Borgmester, Mogens Gade, i en pressemeddelelse. Borgermødet "Mød din politiker" kommer til at foregå mandag den 21. september kl. 19.00 på rådhuset i Aabybro.